text: Sitgesinfoguia – Els 50 anys del Festival, al Centre Cultural Miramar
  Sitges es converteix durant aquest mes d'octubre en una cita cultural imprescindible per a tots els amants del cinema. Aquest dijous s'ha inaugurat el Sitges – Festival Internacional de Cinema Fantàstic de Catalunya que enguany celebra el seu 50è aniversari i amb motiu d'aquesta efemèride, el Centre Cultural Miramar acull fins el proper dia 22 l'exposició 'El cinema és fantàstic', organitzada pel Festival amb la col·laboració de l'Ajuntament de Sitges i la Filmoteca de Catalunya.
  La mostra recorre la història del certamen a través de fotografies i imatges de directors i actors, també es poden veure cartells de films i els seus protagonistes. La mostra té com a comissari Diego López, qui s'encarrega d'organitzar també una segona exposició a la planta baixa de Miramar que sota el nom de La Memòria del Fantàstic permet veure documentació històrica del Festival amb material de l'Arxiu Històric de Sitges, exemplars del Diari del Festival des de 1979 fins a l'actualitat, catàlegs de totes les èpoques , llibres i quadres originals dels cartells.
  Paral·lelament, l'homenatge als 50 anys del Festival es pot veure a altres sales expositives com el Palau Maricel que acull la mostra H. P. Lovecraft – The fear from beyond. L'exposició explora la mitologia creada pel visionari escriptor de la Providence, a través de les il·lustracions dels artistes Joseph Diaz i Guillem H. Pongiluppi. Un viatge únic per l'univers del gran H. P. Lovecraft.